梅尧臣
韵语答永叔内翰
世人作肥字，正如论馒头。
厚皮虽然佳，俗物已可羞。
字法叹中绝，今将五十秋。
近日稍稍贵，追踪慕前流。
曾未三数人，得与古昔俦。
古人皆能书，独其贤者留。
後世不推此，但务於书求。
不知前日工，随纸泯已休。
颜书苟不佳，世岂不宝收。
设如杨凝式，言且直节修。
又若李廷中，清慎实罕侔。
乃知爱其书，兼取为人优。
岂书能存久，贤哲人焉廋。
非贤必能此，惟贤乃为尤。
其余皆泯泯，死去同马牛。
大尹欧阳公，昨日喜疾瘳。
信笔写此语，谓可忘病忧。
黄昏走小校，寄我东郭陬。
缀之辄成篇，聊以助吟讴。